C 167 A/4
RO
Jurnalul Oficial al Uniunii Europene
21.4.2022
4.
CUM VA FI ORGANIZAT CONCURSUL?
4.1.
Rezumat al procedurilor de concurs Prezentul concurs va fi organizat în următoarele etape: — depunerea candidaturii (a se vedea secțiunea 4.3.1 de mai jos); — teste cu variante multiple de răspuns (MCQ): teste de raționament verbal, numeric și abstract și teste de înțelegere lingvistică (a se vedea secțiunea 4.3.2 de mai jos); — verificarea eligibilității (a se vedea secțiunea 4.3.3 de mai jos); — centrul de evaluare: teste de evaluare a competențelor generale (un studiu de caz și un interviu care vizează testarea competențelor) și un test care vizează competențele în domeniu (a se vedea secțiunea 4.3.4 de mai jos); — verificarea documentelor justificative și întocmirea de liste de rezervă (a se vedea secțiunea 4.3.5 de mai jos).
Modul de organizare a testelor (la distanță/în persoană) și alte detalii și instrucțiuni necesare vor fi specificate în scrisorile de invitație la teste.
Pentru testele MCQ și pentru studiul de caz, candidații trebuie să își facă o programare urmând instrucțiunile pe care le-au primit de la EPSO.
În general, EPSO va oferi, pentru testele MCQ, mai multe date la care candidații pot susține aceste teste, iar, pentru studiul de caz, o singură dată.
Perioada în care candidații se pot programa la teste și perioada în care pot susține testele sunt limitate.
Dacă testele vor avea loc în persoană, EPSO se va asigura că toți candidații vor susține aceste teste în condiții conforme cu recomandările stabilite de autoritățile de sănătate publică relevante (Centrul European de Prevenire și Control al Bolilor, alte autorități internaționale, europene și naționale). 4.2.
Limbile utilizate în acest concurs 4.2.1.
Cerințele lingvistice Candidații la acest concurs trebuie să îndeplinească următoarele două condiții: (a) cunoașterea aprofundată (nivelul C2) a uneia dintre limbile următoare: estonă, croată, italiană, neerlandeză, polonă sau portugheză.
Această limbă va fi denumită în continuare „limba 1”; (b) cunoștințe satisfăcătoare (minimum nivelul B2) de limba engleză sau franceză.
Această limbă va fi denumită în continuare „limba 2”.
Nivelul minim prevăzut mai sus se aplică fiecăreia dintre aptitudinile lingvistice care figurează în formularul de candidatură (vorbire, scriere, citire și ascultare).
Aceste aptitudini le reflectă pe cele din Cadrul european comun de referință pentru limbi.
Cerințele lingvistice din cadrul prezentului concurs țin seama de specificitatea atribuțiilor asistenților lingviști în cadrul Parlamentului European, al Consiliului UE, al Comisiei Europene, al Curții de Justiție a UE, al Comitetului Economic și Social European și al Comitetului Regiunilor.
Opțiunile lingvistice pentru limba 1 corespund limbii-țintă a unităților de traducere sau de redactare legislativă din cadrul instituțiilor ale căror texte urmează să fie prelucrate.
Prin urmare, este necesară o cunoaștere perfectă (nivelul C2) a limbii 1 de către asistenții lingviști pentru ca aceștia să poată prelucra texte complexe (dintre care unele sunt juridice) care au fost redactate sau traduse în limba respectivă.
Versiunile originale ale documentelor tratate de serviciile în cauză sunt redactate, în cea mai mare parte, fie în limba engleză (de exemplu, la Parlamentul European, la Consiliul UE sau la Comisia Europeană), fie în limba franceză (la Curtea de Justiție a UE).
În funcție de instituția care recrutează, candidații care vor fi înscriși pe lista de rezervă și care vor fi recrutați în urma acestui concurs vor trebui să consulte astfel de documente atunci când vor prelucra documente în limba 1.